**Danmarksmesteren så på Leca®**

Saint-Gobain Weber har som sponsor til DM i Skills gennem flere år gjort det til en tradition at invitere den nykårede vinder for murerfaget til en rundtur med frokost på Leca® fabrikken i Hinge.

Årets vinder, Jens Peter Vestergaard (kaldet JP), skulle ikke snydes for den tur, og 27. maj mødte JP, landstræner Finn Pedersen og faglærer Jan Lyngesen fra Herning Tekniske Skole op på fabrikken.

Efter en kort præsentation blev gæsterne vist rundt i produktionen, hvorefter Weber bød på frokost. Sidst, men ikke mindst, fik JP overrakt en anderkendelse for det flotte resultat i form af en gavecheck på 10.000 kr. til fremtidige byggeprojekter.

**Næste store udfordring for den unge danmarksmester bliver at** repræsentere Danmark ved WorldSkills, som i år afholdes i Rio de Janeiro, Brasilien. Til det store arrangement stilles tre opgaver, som allerede nu er offentliggjort. Deltagerne har derfor mulighed for at træne intenst, inden de mødes til den afgørende dyst i august. Konkurrencen løber over 22 timer, og en ud af de tre opgaver bliver udskiftet kort inden konkurrencens start. Det betyder, at deltagerne stilles overfor en helt ukendt opgave, som også skal løses indenfor tidsrammen.

Der deltager 33 lande i kategorien murer, og Jens Peter Vestergaard er gået i skarp træning og bruger mange timer på forberedelse. Vi ønsker JP held og lykke i Brasilien!